钦定古今图书集成/明伦汇编/家范典/第073卷 > 汉应劭风俗通义 > 《祭程氏妹文》陶潜
## 钦定古今图书集成/明伦汇编/家范典/第073卷 > 汉应劭风俗通义 > 《祭程氏妹文》陶潜

维晋义熙三年五月甲辰，程氏妹服制再周，渊明以
少牢之奠，俛而酬之。呜呼哀哉！寒往暑来，日月寖疏。
梁尘委积，庭草荒芜，寥寥空室。哀哀遗孤，殽觞虚奠。
人逝焉如？谁无兄弟？人亦同生。嗟我与尔，特百常情。
慈妣早世，时尚孺婴。我年二六，尔才九龄。爰从靡识，
抚髫相成。咨尔令妹，有德有操。靖恭鲜言，闻善则乐，
“能正能和，惟友惟孝。行止中闺，可象可效。我闻为善，
庆自己蹈。彼苍何偏，而不斯报。昔在江陵，重罹天罚。
兄弟索居，乖隔楚越。伊我与尔，百哀是切。黯黯高云，
萧萧冬月。白云掩晨，长风悲节。感惟崩号，兴言泣血。
寻念平昔，触事未远。书疏犹存，遗孤满眼。如何一往，
终天不返。寂寂高堂，何时复践。藐藐”孤女，曷依曷恃。
茕茕游魂，谁主谁祀？奈何程妹，于此永已。死如有知，
相见蒿里。呜呼哀哉！